b'\n_START_ARTICLE_\n\xc5\xa0ajka\xc4\x8da\n_START_PARAGRAPH_\nEl casquet \xc5\xa1ajka\xc4\x8da (en serbocroat \xd1\x88\xd0\xb0\xd1\x98\xd0\xba\xd0\xb0\xd1\x87\xd0\xb0/\xc5\xa1ajka\xc4\x8da, pronunciat "x\xc3\xa0ikatxa") \xc3\xa9s un casquet de caserna t\xc3\xadpicament serbi de disseny caracter\xc3\xadstic, amb els plecs frontals en forma de V i el perfil en general recte m\xc3\xa9s que no triangular. _NEWLINE_El casquet \xc5\xa1ajka\xc4\x8da fou adoptat per l\'ex\xc3\xa8rcit serbi el 1864 com a lligadura de diari i campanya de la tropa, i continu\xc3\xa0 ininterrompudament amb aquest \xc3\xbas durant molts anys fins a esdevenir caracter\xc3\xadstic del pa\xc3\xads: en acabar el segle XIX ja s\'havia popularitzat com a lligadura masculina entre els civils, i des de llavors \xc3\xa9s considerat un s\xc3\xadmbol nacional serbi. _NEWLINE_De fet, el \xc5\xa1ajka\xc4\x8da podria \xc3\xa9sser una adaptaci\xc3\xb3 del casquet de caserna usat per la infanteria austr\xc3\xadaca des del 1836, a qu\xc3\xa8 s\'assembla prou; en aquell temps la influ\xc3\xa8ncia austr\xc3\xadaca sobre els uniformes serbis era tan important com la francesa i la russa. _NEWLINE_Des del 1908 la lligadura dels oficials serbis (fins llavors una gorra de plat d\'estil rus) fou el \xc5\xa1ajka\xc4\x8da en versi\xc3\xb3 de gorra, r\xc3\xadgida i, \xc3\xa9s clar, amb visera. _NEWLINE_El \xc5\xa1ajka\xc4\x8da, en versi\xc3\xb3 de casquet per a la tropa i de gorra per a l\'oficialitat, fou la lligadura b\xc3\xa0sica de l\'ex\xc3\xa8rcit serbi i, sense soluci\xc3\xb3 de continu\xc3\xaftat, tamb\xc3\xa9 del de la Iugosl\xc3\xa0via mon\xc3\xa0rquica, fins a l\'enfonsament del r\xc3\xa8gim i de l\'estat el 1941, en la Segona Guerra Mundial. Durant la Primera Guerra Mundial, per exemple, el \xc5\xa1ajka\xc4\x8da era el m\xc3\xadnim com\xc3\xba denominador de la uniformitat s\xc3\xa8rbia: donada la pen\xc3\xbaria de subministraments, la tropa del primer ban (o cos) duia uniforme de campanya, la del segon ban uniforme de diari, i la del tercer ban roba civil; per\xc3\xb2, aix\xc3\xb2 s\xc3\xad, tots es cofaven amb \xc5\xa1ajka\xc4\x8da. Despr\xc3\xa9s que l\'ex\xc3\xa8rcit serbi, evacuat al front de Sal\xc3\xb2nica (1916), fou reequipat amb material franc\xc3\xa8s i brit\xc3\xa0nic, conserv\xc3\xa0 l\'estil propi merc\xc3\xa8s a l\'\xc3\xbas continuat del casquet \xc5\xa1ajka\xc4\x8da (i del sistema propi de divises i emblemes, \xc3\xa9s clar). _NEWLINE_En el marc de la resist\xc3\xa8ncia contra l\'ocupaci\xc3\xb3 nazi-feixista de Iugosl\xc3\xa0via (1941-1944), el casquet \xc5\xa1ajka\xc4\x8da, massa unilateralment serbi i massa connotat amb el r\xc3\xa8gim mon\xc3\xa0rquic (de fet, continuaven usant-lo els \xc4\x8detniks), fou rebutjat per la resist\xc3\xa8ncia titista, que adopt\xc3\xa0 un casquet de tipus pilotka, conegut com a titovka, el qual heret\xc3\xa0 tot seguit l\'ex\xc3\xa8rcit de la nova Iugosl\xc3\xa0via socialitzant. _NEWLINE_En les guerres iugoslaves dels anys noranta el \xc5\xa1ajka\xc4\x8da fou usat per forces irregulars s\xc3\xa8rbies (\xc4\x8detniks) com a signe d\'orgull \xc3\xa8tnic. _NEWLINE_A la S\xc3\xa8rbia actual, el \xc5\xa1ajka\xc4\x8da s\'usa encara com a lligadura civil masculina en medis rurals, sobretot entre gent d\'edat avan\xc3\xa7ada; en medis urbans s\'usa sobretot com a emblema nacionalista.'